CELEX: 32022R0342
Language: ga
Date: 2021-12-21 00:00:00
Title: Rialachán Tarmligthe (AE) 2022/342 ón gCoimisiún an 21 Nollaig 2021 lena bhforlíontar Rialachán (AE) 2021/1153 ó Pharlaimint na hEorpa agus ón gComhairle a mhéid a bhaineann leis na critéir roghnúcháin shonracha agus mionsonraí an phróisis chun tionscadail trasteorann i réimse an fhuinnimh in-athnuaite a roghnú

1.3.2022   
               
               
                  GA
               
               
                  Iris Oifigiúil an Aontais Eorpaigh
               
               
                  L 62/1
               
            
         RIALACHÁN TARMLIGTHE (AE) 2022/342 ÓN gCOIMISIÚN
         an 21 Nollaig 2021
         lena bhforlíontar Rialachán (AE) 2021/1153 ó Pharlaimint na hEorpa agus ón gComhairle a mhéid a bhaineann leis na critéir roghnúcháin shonracha agus mionsonraí an phróisis chun tionscadail trasteorann i réimse an fhuinnimh in-athnuaite a roghnú
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2021/1153 ó Pharlaimint na hEorpa agus ón gComhairle an 7 Iúil 2021 lena mbunaítear an tSaoráid um Chónascadh na hEorpa agus lena n-aisghairtear Rialachán (AE) Uimh. 1316/2013 agus Rialachán (AE) Uimh. 283/2014 (1), agus go háirithe Airteagal 7(2) de,
         De bharr an mhéid seo a leanas:
         
                     (1)
                  
                  
                     Le Treoir (AE) 2018/2001 ó Pharlaimint na hEorpa agus ón gComhairle (2), tugadh isteach sprioc nua cheangailteach fuinnimh in-athnuaite le haghaidh an Aontais do 2030. Cuirtear chun cinn léi freisin úsáid sásraí comhair mar uirlisí éifeachtacha lena gcuidítear le baint amach na sprice sin.
                  
               
                     (2)
                  
                  
                     Le Rialachán (AE) 2021/1153, leathnaítear raon feidhme na hionstraime ó ghréasáin thras-Eorpacha go táirgeadh fuinnimh in-athnuaite agus bunaítear leis catagóir nua tionscadal le haghaidh cistiúchán faoin tSaoráid um Chónascadh na hEorpa (SCE) – “tionscadail trasteorann i réimse an fhuinnimh in-athnuaite”.
                  
               
                     (3)
                  
                  
                     Ba cheart é a bheith d’aidhm ag tionscadail trasteorann i réimse an fhuinnimh in-athnuaite (“tionscadail trasteorann maidir le fuinneamh in-athnuaite”) cur chun úsáide costéifeachtach fuinneamh in-athnuaite san Aontas a chumasú, tacú le sprioc cheangailteach an Aontais maidir le fuinneamh in-athnuaite a bhaint amach in 2030 dá dtagraítear i dTreoir (AE) 2018/2001 agus rannchuidiú le glacadh straitéiseach teicneolaíochtaí nuálacha in-athnuaite. Ba cheart do na tionscadail rannchuidiú freisin leis an dícharbónú, leis an margadh inmheánach fuinnimh a chomhlánú agus le slándáil an tsoláthair a fheabhsú trí chomhar trasteorann idir na Ballstáit a chur chun cinn maidir le foinsí in-athnuaite fuinnimh a phleanáil, a fhorbairt agus a shaothrú ar bhealach costéifeachtach.
                  
               
                     (4)
                  
                  
                     Chun bheith incháilithe le haghaidh maoiniú a fháil, ba cheart tionscadail trasteorann i réimse an fhuinnimh in-athnuaite a bheith curtha ar dtús ar liosta de thionscadail trasteorann maidir le fuinneamh in-athnuaite. D’fhéadfadh buntáistí teacht as an stádas oifigiúil de “thionscadal trasteorann i réimse an fhuinnimh in-athnuaite” a bheith ag tionscadal amhail breis infheictheachta, breis cinnteachta d’infheisteoirí, agus tacaíocht níos láidre ó na Ballstáit.
                  
               
                     (5)
                  
                  
                     Tionscnóir tionscadail ar roghnaíodh a thionscadal a chur ar an liosta de thionscadail trasteorann i réimse an fhuinnimh in-athnuaite, féadfaidh sé iarratas a dhéanamh freisin ar chistiú faoi Rialachán (AE) 2021/1153 le haghaidh staidéir nó oibreacha a bhaineann leis an tionscadal sin.
                  
               
                     (6)
                  
                  
                     Déantar foráil i gCuid IV den Iarscríbhinn a ghabhann le Rialachán (AE) 2021/1153 maidir leis na spriocanna, na critéir ghinearálta atá le comhlíonadh, agus an nós imeachta atá le leanúint i dtaca le tionscadail trasteorann i réimse an fhuinnimh in-athnuaite. Le hAirteagal 7 den Rialachán sin, tugtar de chumhacht don Choimisiún gníomh tarmligthe a ghlacadh chun na critéir roghnúcháin shonracha agus na mionsonraí den phróiseas a leagan síos chun go roghnófar na tionscadail trasteorann atá le cur ar an liosta de thionscadail trasteorann i réimse an fhuinnimh in-athnuaite.
                  
               
                     (7)
                  
                  
                     Ba cheart tionscadail trasteorann maidir le fuinneamh in-athnuaite a bhunú le sásra comhair. Féadfaidh an sásra sin a bheith in aon cheann de na foirmeacha comhaontaithe comhair dá bhforáiltear in Airteagail 8, 9, 11 agus 13 de Threoir (AE) 2018/2001 agus is féidir é a chur ar bun idir dhá Bhallstát nó níos mó, nó idir Ballstát amháin nó níos mó agus tír amháin nach Ballstát den Aontas í nó níos mó. Chun go gcomhlíonfar an critéar sin, tá sé tábhachtach go bhfuil fianaise ann go bhfuil leibhéal áirithe tacaíochta ann ó na Ballstáit, agus i gcás inarb ábhartha, ó na tíortha nach Ballstáit den Aontas iad, lena mbaineann. Ar an gcúis sin, ba cheart dearbhú i scríbhinn a chur i láthair lena gcuirtear in iúl toilteanas tacú leis an tionscadal trí chomhaontú comhair arna bhailíochtú ag institiúid fhreagrach i ngach Ballstát rannpháirteach agus, i gcás inarb infheidhme, i ngach tír nach Ballstát den Aontas í. Ní ann do shrianta sonracha ar fhormáid an dearbhaithe.
                  
               
                     (8)
                  
                  
                     De réir Airteagal 11 de Rialachán (AE) 2021/1153, tá eintitis dhlítheanacha – lena n-áirítear comhfhiontair – atá bunaithe i mBallstát, incháilithe le haghaidh an chláir. Dá réir sin, féadfaidh siad iarratas le haghaidh comhthionscadail a chur isteach, iarratas arna bhunú le comhaontú comhair, lena n-áirítear iarratas a bhaineann le tír nach Ballstát den Aontas í, faoi Airteagal 9 agus Airteagal 11 de Threoir (AE) 2018/2001. I gcás sonrach scéim tacaíochta chomhpháirteach, áfach, de réir Airteagal 13 de Threoir (AE) 2018/2001, ní fhéadfaidh ach Ballstát iarratas a chur isteach. Má tá an sásra comhair i bhfoirm aistriú staidreamhach neamhspleách de réir Airteagal 8 de Threoir (AE) 2018/2001, níl aon infheistíocht bhreise ag gabháil leis agus, dá bhrí sin, ní fhéadfaidh gá a bheith le tacaíocht faoi SCE ach amháin le haghaidh staidéar i gcomhréir le hAirteagal 7(3) de Rialachán (AE) 2021/1153.
                  
               
                     (9)
                  
                  
                     De réir phointe 2(b) agus phointe 2(c) de Chuid IV den Iarscríbhinn a ghabhann le Rialachán (AE) 2021/1153, ba cheart do thionscadail trasteorann réiteach níos éifeachtaí a sholáthar ar chur chun úsáide fuinnimh in-athnuaite i gcomparáid le tionscadail atá á gcur chun feidhme ag ceann de na Ballstáit rannpháirteacha as féin. Dá bhrí sin, chomh maith le bheith bunaithe le sásra comhair, chun go n-áireofar tionscadal ar an liosta de thionscadail trasteorann i réimse an fhuinnimh in-athnuaite, ní mór na glansochair shocheacnamaíocha a bhaineann le tionscadal a léiriú freisin.
                  
               
                     (10)
                  
                  
                     Ba cheart glansochair shocheacnamaíocha tionscadail trasteorann i réimse an fhuinnimh in-athnuaite a léiriú trí bhíthin anailís costais lena gcumhdaítear eilimintí uile phointe 3 de Chuid IV den Iarscríbhinn a ghabhann le Rialachán (AE) 2021/1153, anailís arna hullmhú ag an tionscnóir tionscadail. Foilseoidh an Coimisiún modheolaíocht i dteannta an ghnímh tharmligthe seo ina leagfar amach conas ba cheart an anailís costais is tairbhe a dhéanamh agus conas ba cheart don Choimisiún measúnú a dhéanamh ar chomhlíontacht an tionscadail leis na critéir ghinearálta (3).
                  
               
                     (11)
                  
                  
                     Le Cuid IV den Iarscríbhinn a ghabhann le Rialachán (AE) 2021/1153, bunaítear príomhchéimeanna an nós imeachta chun tionscadal a roghnú atá le háireamh ar an liosta de thionscadail trasteorann i réimse an fhuinnimh in-athnuaite. Beidh na nithe seo a leanas i gceist leis an nós imeachta roghnúcháin: (a) déanfaidh an Coimisiún an chéad mheastóireacht ar na hiarratais le haghaidh tionscadal trasteorann i réimse an fhuinnimh in-athnuaite in aghaidh na gcritéar ginearálta; (b) bunóidh an Coimisiún grúpa le haghaidh tionscadail trasteorann i réimse an fhuinnimh in-athnuaite a mbeidh an inniúlacht aige dréachtliosta a ghlacadh agus faireachán a dhéanamh ar chur chun feidhme na dtionscadal ar an liosta d’fhonn a stádas a choinneáil; (c) comhaontú ón ngrúpa faoin dréachtliosta; agus (d) glacfaidh an Coimisiún an liosta deiridh agus athbhreithneoidh sé an liosta gach 2 bhliain.
                  
               
                     (12)
                  
                  
                     Agus an liosta deiridh de thionscadail trasteorann i réimse an fhuinnimh in-athnuaite á ghlacadh ag an gCoimisiún, ba cheart é a bheith d’aidhm aige cothromaíocht gheografach chuí a áirithiú. Féadfaidh sé grúpálacha réigiúnacha a úsáid freisin chun tionscadail a roghnú, agus é á chur san áireamh nach bhfuil gach Ballstát ina chuid de ghrúpáil den sórt sin faoi láthair agus gur féidir comhar trasteorann maidir le cur chun úsáide fuinnimh in-athnuaite a bheith ann freisin idir tíortha nach bhfuil teorainn fhisiceach acu le chéile.
                  
               
                     (13)
                  
                  
                     D’fhéadfadh teicneolaíochtaí éagsúla a mheastar a bheith incháilithe a bheith i gceist le tionscadail trasteorann maidir le fuinneamh in-athnuaite. Mar shampla, giniúint fuinnimh in-athnuaite ó ghaoth ón bhfarraige agus ón talamh, grianfhuinneamh, bithmhais inbhuanaithe, fuinneamh aigéin, fuinneamh geoiteirmeach nó meascán díobh sin, a nasc leis an eangach agus eilimintí breise amhail saoráidí stórála nó saoráidí malartaithe.
                  
               
                     (14)
                  
                  
                     Chun gur féidir sprioc 2030 an Aontais don fhuinneamh in-athnuaite a bhaint amach go díreach, ba cheart saoráid giniúna fuinnimh in-athnuaite a áirithiú i gcónaí sna tionscadail trasteorann mar dhlúthchuid den tionscadal. Maidir le comhpháirteanna breise den tionscadal lenar féidir sprioc 2030 an Aontais don fhuinneamh inathnuaite a bhaint amach go hindíreach mar aon le cur chun úsáide costéifeachtach an fhuinnimh in-athnuaite trí rannchuidiú le comhtháthú éifeachtach ghiniúint an fhuinnimh in-athnuaite, is féidir na comhpháirteanna sin a bheith incháilithe, ní mar thionscadail neamhspleácha, áfach, ach mar dhlúthchuid lá den tionscadal trasteorann a úsáidtear sa bhreis ar ghiniúint an fhuinnimh in-athnuaite. Ar na nithe is féidir a bheith i gcomhpháirteanna breise den sórt, tá eangach tarchuir trasteorann, teirmeastóráil, stóráil ceallraí, stóráil aeir chomhbhrúite agus stóráil aeir leachtaigh, hidreafhuinneamh pumpála agus leictrealú uisce cúpláilte le stóráil hidrigine. Níl gníomhaíocht incháilithe teoranta d’earnáil an leictreachais agus d’fhéadfadh sí iompróirí eile fuinnimh a chumhdach chomh maith le cúpláil earnála ionchasach, mar shampla, leis an téamh agus an fuarú, gás a fhaightear ó leictreachas, stóráil agus iompar.
                  
               
                     (15)
                  
                  
                     Ní gá go ndéanfaí nasc fisiceach le tionscadail trasteorann maidir le fuinneamh in-athnuaite idir na Ballstáit chomhoibritheacha. Is féidir na tionscadail sin a lonnú ar chríoch aon Bhallstáit amháin atá rannpháirteach, ar choinníoll go gcomhlíontar na critéir ghinearálta de Chuid IV den Iarscríbhinn.
                  
               
                     (16)
                  
                  
                     Ba cheart tionscadail trasteorann i réimse an fhuinnimh in-athnuaite a bheith i gcomhréir leis na ceanglais dlí is infheidhme maidir le hinbhuanaitheacht, maidir le laghdú ar astaíochtaí gás ceaptha teasa, chomh maith leis an bprionsabal “gan dochar suntasach a dhéanamh” i gcomhréir le hAirteagal 17 de Rialachán (AE) 2020/852 ó Pharlaimint na hEorpa agus ón gComhairle (4).
                  
               
                     (17)
                  
                  
                     Le Rialachán (AE) 2021/1153, is féidir le clár SCE tacú le staidéir chun cuidiú le tionscadal trasteorann maidir le fuinneamh in-athnuaite a fhorbairt agus a shainaithint, i gcomhréir le hAirteagal 7(3) den Rialachán sin. Leis na staidéir sin, féachtar le sásraí comhair a ullmhú le haghaidh pleanáil agus cur chun úsáide fuinnimh in-athnuaite agus leis na bacainní tosaigh a shárú maidir le comhar den sórt sin a bhunú. Is féidir an tacaíocht do na staidéir sin a bheith ann sula gcuirtear tionscadal ar an liosta de thionscadail trasteorann i réimse an fhuinnimh in-athnuaite agus is féidir í a úsáid freisin chun a iarratas chun go gcuirfí ar an liosta é a ullmhú agus/nó chun an anailís costais is tairbhe a ullmhú.
                  
               
                     (18)
                  
                  
                     Tionscadal ar tugadh tacaíocht dó le haghaidh staidéar faoi Airteagal 7(3), níor cheart buntáiste a bheith aige sa nós imeachta ionas go gcuirfí é ar an liosta de thionscadail trasteorann i réimse an fhuinnimh in-athnuaite agus/ná níor cheart dó cistiú SCE le haghaidh staidéar ná deontas SCE a fháil. Má bhaintear tairbhe as staidéar faoi Airteagal 7(3), ní hé go dtagann oibleagáid as sin freisin iarratas a dhéanamh chun go gcuirfí an tionscadal sin ar an liosta de thionscadail trasteorann i réimse an fhuinnimh in-athnuaite ná iarratas a dhéanamh ar chistiú SCE le haghaidh staidéar agus oibreacha.
                  
               
                     (19)
                  
                  
                     Ós rud é go bhféadfadh éagsúlacht a bheith ann maidir le rioscaí agus brabúsacht tionscadal incháilithe agus toisc go bhféadfadh éabhlóid teacht orthu le himeacht ama, d’fhéadfadh sé gurb iomchuí a cheadú cuid den leithdháileadh atá ar fáil do thionscadail trasteorann maidir le fuinneamh in-athnuaite a sholáthar trí ranníocaíochtaí le hoibríochtaí measctha nó le saoráid mheasctha faoi InvestEU.
                  
               
                     (20)
                  
                  
                     Le tionscadail trasteorann maidir le fuinneamh in-athnuaite, ba cheart na forálacha ábhartha uile faoi reachtaíocht an Aontais, go háirithe maidir le hinbhuanaitheacht an bhithfhuinnimh, leithdháileadh acmhainne ag na teorainneacha, díchuachadh, iomaíocht agus státchabhair, bithéagsúlacht agus cosaint an chomhshaoil a urramú go hiomlán.
                  
               
                     (21)
                  
                  
                     Ba cheart gach tionscadal a chuirtear ar an liosta de thionscadail trasteorann maidir le fuinneamh in-athnuaite a chur chun feidhme go pras agus ba cheart faireachán agus meastóireacht a dhéanamh orthu go dlúth agus go tráthrialta, agus ag an am céanna na ceanglais tuairiscithe ar thionscnóirí tionscadail á dteorannú a mhéid is féidir,
                  
               TAR ÉIS AN RIALACHÁN SEO A GHLACADH:
         CAIBIDIL I
         
            FORÁLACHA GINEARÁLTA
         
         
            Airteagal 1
            Ábhar
            Leis an Rialachán seo, leagtar síos critéir roghnúcháin shonracha agus mionsonraí maidir leis an bpróiseas chun tionscadail trasteorann maidir le fuinneamh in-athnuaite a roghnú de bhun Airteagal 7(2) de Rialachán (AE) 2021/1153.
         
         
            Airteagal 2
            Sainmhínithe
            Chun críocha an Rialacháin seo, tá feidhm ag na sainmhínithe seo a leanas:
            
                        (1)
                     
                     
                        ciallaíonn “tionscadal trasteorann maidir le fuinneamh in-athnuaite” nó “tionscadal” tionscadal trasteorann i réimse an fhuinnimh in-athnuaite de réir bhrí Rialachán (AE) 2021/1153;
                     
                  
                        (2)
                     
                     
                        ciallaíonn “fuinneamh in-athnuaite” fuinneamh in-athnuaite mar a shainmhínítear in Airteagal 2(1) de Threoir (AE) 2018/2001;
                     
                  
                        (3)
                     
                     
                        ciallaíonn “tionscnóir tionscadail” eintiteas dlítheanach a fhorbraíonn tionscadal trasteorann i réimse an fhuinnimh in-athnuaite, lena n-áirítear Ballstát;
                     
                  
                        (4)
                     
                     
                        ciallaíonn “iarratas” iarratas chun go roghnóidh an Coimisiún tionscadal mar thionscadal trasteorann i réimse an fhuinnimh in-athnuaite faoi Rialachán (AE) 2021/1153;
                     
                  
                        (5)
                     
                     
                        ciallaíonn “sásra comhair” comhar idir dhá Bhallstát ar a laghad, nó idir Ballstát amháin ar a laghad agus tír nach Ballstát den Aontas í, a tharlaíonn i gcomhréir le hAirteagail 8, 9, 11 agus 13 de Threoir (AE) 2018/2001;
                     
                  
                        (6)
                     
                     
                        ciallaíonn “comhaontú comhair” comhaontú foirmiúil lena mbunaítear sásra comhair;
                     
                  
                        (7)
                     
                     
                        ciallaíonn “an dréachtliosta” an liosta de thionscadail trasteorann maidir le fuinneamh in-athnuaite arna chomhaontú ag an nGrúpa dá dtagraítear i bpointe 4(b) de Chuid IV den Iarscríbhinn a ghabhann le Rialachán (AE) 2021/1153;
                     
                  
                        (8)
                     
                     
                        ciallaíonn “an liosta deiridh” an liosta de thionscadail trasteorann maidir le fuinneamh in-athnuaite arna bhunú ag an gCoimisiún faoi phointe 4(g) de Chuid IV den Iarscríbhinn a ghabhann le Rialachán (AE) 2021/1153;
                     
                  
                        (9)
                     
                     
                        ciallaíonn “Ballstát óstach” Ballstát ina bhfuil an tsaoráid ginte fuinnimh in-athnuaite lonnaithe go fisiciúil;
                     
                  
                        (10)
                     
                     
                        ciallaíonn “Ballstát is ceannaitheoir” Ballstát a dhéanann ranníocaíocht airgeadais le hinfheistíocht ginte fuinnimh in-athnuaite atá lonnaithe i mBallstát eile;
                     
                  
                        (11)
                     
                     
                        áirítear le “Ballstáit rannpháirteacha” Ballstáit is ceannaitheoirí agus Ballstáit óstacha araon;
                     
                  
                        (12)
                     
                     
                        ciallaíonn “stóráil” stóráil fuinnimh mar a shainmhínítear in Airteagal 2(59) de Threoir (AE) 2019/944 ó Pharlaimint na hEorpa agus ón gComhairle (5).
                     
                  
         CAIBIDIL II
         
            CRITÉIR ROGHNÚCHÁIN SHONRACHA LE hAGHAIDH TIONSCADAIL TRASTEORANN MAIDIR LE FUINNEAMH IN-ATHNUAITE
         
         
            Airteagal 3
            Teicneolaíochtaí, comhpháirteanna agus infheistíochtaí incháilithe
            Beidh na teicneolaíochtaí, comhpháirteanna agus infheistíochtaí seo a leanas incháilithe mar chuid de na tionscadail trasteorann maidir le fuinneamh in-athnuaite:
            
                        (a)
                     
                     
                        Teicneolaíochtaí giniúna atá bunaithe ar aon cheann de na foinsí in-athnuaite fuinnimh a liostaítear i dTreoir (AE) 2018/2001;
                     
                  
                        (b)
                     
                     
                        Saoráidí stórála ar an láthair agus lasmuigh den láthair araon, ar choinníoll gur dlúthchuid den tionscadal iad, go gcumasaíonn siad go héifeachtach comhtháthú saoráide ginte fuinnimh in-athnuaite agus go bhfuil siad coimhdeach léi;
                     
                  
                        (c)
                     
                     
                        Aon chóras agus comhpháirt lena gcomhtháthaítear teicneolaíocht faisnéise agus cumarsáide, lena n-áirítear chun intuarthacht táirgthe fuinnimh in-athnuaite a fheabhsú agus aon trealamh nó fearas atá fíor-riachtanach chun go bhfeidhmeoidh an infheistíocht mar is ceart, lena n-áirítear córais faireacháin agus rialaithe, ar choinníoll gur dlúthchuid den tionscadal iad, go gcumasaíonn siad go héifeachtach comhtháthú saoráide ginte fuinnimh in-athnuaite agus go bhfuil siad coimhdeach léi;
                     
                  
                        (d)
                     
                     
                        Leis an nginiúint fuinnimh in-athnuaite a nascadh leis an eangach tarchuir nó leis an eangach dáileacháin agus, más infheidhme, í a stóráil san eangach tarchuir nó san eangach dáileacháin, ar choinníoll gur dlúthchuid den tionscadal iad, is féidir comhtháthú saoráide ginte fuinnimh in-athnuaite a chumasú go héifeachtach agus tá siad atá coimhdeach léi;
                     
                  
                        (e)
                     
                     
                        Le leictreachas in-athnuaite a thiontú ina bhreoslaí in-athnuaite leachta agus gásacha de thionscnamh neamh-bhitheolaíoch, lena n-áirítear saoráidí claochladáin nó saoráidí comhbhrú, ar choinníoll gur dlúthchuid den tionscadal iad, is féidir comhtháthú saoráide ginte fuinnimh in-athnuaite a chumasú go héifeachtach agus tá siad atá coimhdeach léi;
                     
                  
                        (f)
                     
                     
                        Aon teicneolaíocht, comhpháirt nó infheistíocht eile a shonraítear i gcláir oibre agus i nglaonna ábhartha SCE, atá ina dlúthchuid den tionscadal, a chumasaíonn go héifeachtach comhtháthú saoráide ginte fuinnimh in-athnuaite agus atá coimhdeach léi.
                     
                  
         
            Airteagal 4
            Sásraí comhair lena mbunaítear na tionscadail trasteorann maidir le fuinneamh in-athnuaite agus iarratais
            
               1.   Chun go gcuirfear tionscadal ar an dréachtliosta de thionscadail trasteorann maidir le fuinneamh in-athnuaite, bunófar é le sásra comhair.
            
            
               2.   Tionscnóir tionscadail a dhéanann iarratas chun go gcuirfear tionscadal ar an dréachtliosta de thionscadail trasteorann maidir le fuinneamh in-athnuaite, soláthróidh sé dearbhú i scríbhinn ó na Ballstáit rannpháirteacha agus, i gcás inarb infheidhme, ó thríú tíortha, lena gcuirtear in iúl a dtoilteanas comhaontú comhair a thabhairt i gcrích chun an tionscadal trasteorann maidir le fuinneamh in-athnuaite a bhunú. Ní gá an dearbhú a bheith i bhformáid ar leith, ach síneoidh Aireachtaí na mBallstát rannpháirteach atá i gceannas ar chur chun feidhme an chomhaontaithe comhair é, lena n-áirítear tíortha idirthurais, i gcás inarb ábhartha agus i gcás ina n-éilítear leis an gcomhaontú a mbonneagair a úsáid.
            
            
               3.   Áireofar san iarratas atá le háireamh ar an dréachtliosta an fhaisnéis faoi na critéir roghnúcháin dá dtagraítear sa Chaibidil seo.
            
         
         
            Airteagal 5
            Glansochair shocheacnamaíocha na dtionscadal trasteorann maidir le fuinneamh in-athnuaite
            
               1.   Tionscnóir tionscadail a dhéanann iarratas chun go gcuirfear tionscadal ar an dréachtliosta de thionscadail trasteorann maidir le fuinneamh in-athnuaite, léireoidh sé gur mó an laghdú foriomlán a d’fhéadfadh a bheith ann ar chostas trí fhuinneamh in-athnuaite a chur chun úsáide agus/nó na sochair le baint as maidir le comhtháthú córas, slándáil an tsoláthair nó nuálaíocht a ghabhann leis an tionscadal ná na costais a ghabhann leis (“glansochair shocheacnamaíocha”).
            
            
               2.   Léireofar na glansochair shocheacnamaíocha dá dtagraítear sa mhír roimhe seo maidir leis an tréimhse, lena gcumhdófar 15 bliana ar a laghad, dar tús chéad bhliain oibriochta an tionscadail agus saolré teicneolaíoch an tionscadail á léiriú.
            
            
               3.   Bunófar an meastachán ar ghlansochair shocheacnamaíocha an tionscadail dá dtagraítear sa chéad mhír ar mheasúnú costais is tairbhe, arna ullmhú ag an tionscnóir tionscadail. Áireofar san anailís costais is tairbhe na heilimintí uile dá dtagraítear i bpointe 3 de Chuid IV den Iarscríbhinn a ghabhann le Rialachán (AE) 2021/1153 agus léireofar leis gur ann do ghlansochair shocheacnamaíocha i gcomparáid le tionscadal nó tionscadal fuinnimh in-athnuaite den chineál céanna atá á chur chun feidhme ag ceann de na Ballstáit atá rannpháirteach sa chomhaontú comhair.
            
         
         CAIBIDIL III
         
            AN PRÓISEAS ROGHNÚCHÁN LE hAGHAIDH AN LIOSTA DE THIONSCADAIL TRASTEORANN MAIDIR LE FUINNEAMH IN-ATHNUAITE
         
         
            Airteagal 6
            Grúpa i dtaca le tionscadail trasteorann maidir le fuinneamh in-athnuaite
            
               1.   Bunóidh an Coimisiún grúpa i dtaca le tionscadail trasteorann maidir le fuinneamh in-athnuaite (“an Grúpa”), ar a mbeidh ionadaí amháin ó gach Ballstát agus ionadaí ón gCoimisiún.
            
            
               2.   Féadfaidh páirtithe ábhartha eile an t-ionadaí ó gach Ballstát a thionlacan, páirtithe amhail an t-údarás rialála náisiúnta, oibreoirí córas tarchurtha nó oibreoirí córas dáileacháin, nó údaráis cheadaithe.
            
            
               3.   Tabharfaidh an Grúpa cuireadh, de réir mar is iomchuí, do thionscnóirí tionscadal trasteorann i réimse an fhuinnimh in-athnuaite agus d’ionadaithe ó thíortha nach Ballstáit den Aontas iad a bhfuil baint acu le tionscadail trasteorann maidir le fuinneamh in-athnuaite.
            
            
               4.   Féadfaidh an Grúpa cuireadh a thabhairt chuig a chruinnithe, de réir mar is iomchuí, d’eagraíochtaí a dhéanann ionadaíocht thar ceann geallsealbhóirí ábhartha lena n-áirítear táirgeoirí, soláthróirí, tomhaltóirí, agus eagraíochtaí cosanta comhshaoil. Féadfaidh an Grúpa éisteachtaí nó comhairliúcháin a eagrú, i gcás inarb ábhartha ar mhaithe lena chúraimí a chur i gcrích.
            
            
               5.   Bunóidh an Grúpa an dréachtliosta de thionscadail atá le bheith ina dtionscadail trasteorann maidir le fuinneamh in-athnuaite agus déanfaidh sé faireachán ar chur chun feidhme na dtionscadal ar an liosta deiridh.
            
            
               6.   Glacfaidh an Grúpa a rialacha nós imeachta féin agus beidh ionadaí ón gCoimisiún ina chathaoirleach air.
            
         
         
            Airteagal 7
            Dréachtliosta de thionscadail trasteorann maidir le fuinneamh in-athnuaite
            
               1.   Seolfaidh an Coimisiún, uair amháin sa bhliain ar a laghad, glao ar iarratais chun go roghnófar tionscadal mar thionscadal trasteorann maidir le fuinneamh in-athnuaite.
            
            
               2.   Tar éis meastóireacht a dhéanamh ar na tionscadail, i gcomhréir le pointe 4(c) de Chuid IV den Iarscríbhinn a ghabhann le Rialachán (AE) 2021/1153, ullmhóidh an Coimisiún liosta de na tionscadail a chomhlíonann na critéir roghnúcháin a leagtar amach i gCuid IV den Iarscríbhinn a ghabhann le Rialachán (AE) 2021/1153 agus cuirfidh sé faoi bhráid an Ghrúpa é, in éineacht leis an bhfaisnéis ábhartha dá dtagraítear i bpointe 4(d) de Chuid IV den Iarscríbhinn a ghabhann le Rialachán (AE) 2021/1153. Ní chuirfidh an Coimisiún na hiarratais iomlána faoi bhráid an Ghrúpa, ná aon fhaisnéis ar thug an t-iarratasóir le fios ina leith go bhfuil sí íogair ó thaobh na tráchtála de.
            
            
               3.   Ar bhonn na faisnéise a gheofar ón gCoimisiún, bunóidh an Grúpa an dréachtliosta de thionscadail atá le bheith ina dtionscadail trasteorann maidir le fuinneamh in-athnuaite.
            
         
         
            Airteagal 8
            Liosta deiridh de thionscadail trasteorann maidir le fuinneamh in-athnuaite
            
               1.   Glacfaidh an Coimisiún an liosta deiridh de thionscadail trasteorann maidir le fuinneamh in-athnuaite i gcomhréir le hAirteagal 25(1)(b) de Rialachán (AE) 2021/1153. Ní rangófar na tionscadail ar an liosta deiridh de thionscadail.
            
            
               2.   Léireoidh an liosta deiridh an dréachtliosta arna bhunú ag an nGrúpa i gcomhréir le hAirteagal 7(3) den Rialachán seo. Más rud é nach ionann an liosta deiridh agus an dréachtliosta, gheobhaidh an Coimisiún tuairim dhearfach an Ghrúpa sula nglacfaidh sé an liosta deiridh.
            
         
         
            Airteagal 9
            Athbhreithniú ar an liosta deiridh de thionscadail trasteorann maidir le fuinneamh in-athnuaite
            
               1.   Athbhreithneoidh an Coimisiún an liosta gach 2 bhliain ar a laghad.
            
            
               2.   Gan dochar don mheastóireacht dá dtagraítear sa mhír roimhe seo, bainfidh an Coimisiún tionscadal den liosta deiridh a luaithe a shuífidh sé ceann de na nithe seo a leanas:
               
                           (a)
                        
                        
                           bhí meastóireacht an tionscadail bunaithe ar fhaisnéis mhícheart ar thoisc chinntitheach í sa mheastóireacht; nó
                        
                     
                           (b)
                        
                        
                           ní chomhlíontar dlí an Aontais leis an tionscadal.
                        
                     
            
               3.   Féadfaidh an Coimisiún tionscadal a bhaint den liosta más ea:
               
                           (a)
                        
                        
                           gur tarraingíodh siar an formhuiniú ó cheann amháin de na Ballstáit rannpháirteacha nó an formhuiniú uatha ar fad; agus/nó
                        
                     
                           (b)
                        
                        
                           go gcuireann an tionscnóir tionscadail an grúpa ar an eolas nach bhfuil an tionscadal á shaothrú a thuilleadh; nó
                        
                     
                           (c)
                        
                        
                           nach bhfuil dul chun cinn déanta maidir leis an tionscadal ó cuireadh ar an liosta é; nó
                        
                     
                           (d)
                        
                        
                           gur cuireadh an tionscadal i gcrích.
                        
                     
            
               4.   Sula mbainfidh an Coimisiún tionscadal den liosta, rachaidh sé i gcomhairle leis an nGrúpa agus tabharfaidh sé aird chuí ar an bhfaisnéis ábhartha a fuair sé ó chomhaltaí an Ghrúpa.
            
         
         
            Airteagal 10
            Faireachán ar chur chun feidhme na dtionscadal a chuirtear ar an liosta de thionscadail trasteorann maidir le fuinneamh in-athnuaite
            
               1.   Maidir le tionscnóir an tionscadail a chuirtear ar an liosta deiridh, cuirfidh sé tuarascáil ar dhul chun cinn, i dteannta nuashonruithe ábhartha, maidir le sonraíocht agus cur chun feidhme an tionscadail faoi bhráid an Choimisiúin uair sa bhliain, agus cuirfidh an Coimisiún an tuarascáil sin faoi bhráid an Ghrúpa.
            
            
               2.   Má áiríonn tionscnóirí tionscadail faisnéis atá íogair ó thaobh na tráchtála de ina dtuairisciú, tabharfaidh siad le fios cén fhaisnéis nach gcuirfear ar fáil don phobal ná nach gcuirfear faoi bhráid an Ghrúpa ar bhealach lenar féidir an tionscadal, dá dtagraíonn an fhaisnéis, a shainaithint. Sa chás sin, soláthróidh an Coimisiún an fhaisnéis faoi fhaireachán ar dhul chun cinn na dtionscadal don Ghrúpa i bhfoirm chomhiomlánaithe.
            
            
               3.   Chun críoch an fhaireacháin a dhéanfaidh an Grúpa, áireofar na nithe seo a leanas sa tuarascáil ar dhul chun cinn a chuirfidh an tionscnóir isteach:
               
                           (a)
                        
                        
                           tuairisc atá cothrom le dáta ar an tionscadal agus stádas an tionscadail;
                        
                     
                           (b)
                        
                        
                           tráthchlár de na nithe seo a leanas, de réir mar is infheidhme: indéantacht, dearadh, ceadúnú, tógáil, coimisiúnú;
                        
                     
                           (c)
                        
                        
                           aon fhaisnéis riaracháin, dhlíthiúil, airgeadais nó aon fhaisnéis eile atá éagsúil leis an bhfaisnéis a soláthraíodh roimhe sin.
                        
                     
            
               4.   De réir na faisnéise ar dhul chun cinn arna cur isteach ag an gCoimisiún, déanfaidh an Grúpa faireachán ar chur chun feidhme na dtionscadal.
            
            
               5.   Féadfaidh an Grúpa moltaí a dhéanamh a bhaineann le tionscadal ar leith d’fhonn aon mhoill a d’fhéadfadh a bheith ann ar chur chun feidhme a shárú. Féadfar a áireamh leis sin gníomhaíochtaí atá le déanamh i mBallstát amháin nó níos mó.
            
         
         
            Airteagal 11
            Faisnéis agus poiblíocht
            
               1.   Foilseoidh an Coimisiún faisnéis faoi na tionscadail a chuirtear ar an liosta deiridh de thionscadail ar bhealach a mbeidh rochtain éasca ag an bpobal i gcoitinne uirthi.
            
            
               2.   Ní fhoilseoidh an Coimisiún faisnéis faoin tionscadal ach amháin an fhaisnéis sin nach bhfuil íogair ó thaobh na tráchtála de, amhail tuairisc ar an tionscadal, a stádas, a thráthchlár cur chun feidhme nó a shuíomh.
            
            
               3.   Foilseoidh tionscnóir tionscadail a chuirtear ar an liosta deiridh an fhaisnéis a luaitear sa mhír roimhe seo ar a laghad ar a leathanach gréasáin féin, agus déanfaidh sé í a thabhairt cothrom le dáta gach 6 mhí ar a laghad.
            
         
         
            Airteagal 12
            Teacht i bhfeidhm
            Tiocfaidh an Rialachán seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh.
         
         
            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 21 Nollaig 2021.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 249, 14.7.2021, lch. 38.
         
            (2)  Treoir (AE) 2018/2001 ó Pharlaimint na hEorpa agus ón gComhairle an 11 Nollaig 2018 maidir le húsáid fuinnimh ó fhoinsí inathnuaite a chur chun cinn (IO L 328, 21.12.2018, lch. 82).
         
            (3)  SWD/2021/429 final.
         
            (4)  Rialachán (AE) 2020/852 ó Pharlaimint na hEorpa agus ón gComhairle an 18 Meitheamh 2020 maidir le creat a bhunú chun infheistíocht inbhuanaithe a éascú, agus lena leasaítear Rialachán (AE) 2019/2088 (IO L 198, 22.6.2020, lch. 13).
         
            (5)  Treoir (AE) 2019/944 ó Pharlaimint na hEorpa agus ón gComhairle an 5 Meitheamh 2019 maidir le rialacha comhchoiteanna don mhargadh inmheánach don leictreachas agus lena leasaítear Treoir 2012/27/AE (IO L 158, 14.6.2019, lch. 125).